Кыргызстан кинематографисттер союзу

Кыргызстан кинематографисттер союзу — ыктыярдуу коомдук чыгармачылык уюм. Адеп СССР кинематографисттер союзунун карамагына кирген. Ал кино искусствосун өнүктүрүүгө активдүү катышкан кино ишмерлерин (режиссёр, киносценарист, драматург) жана сынчы, актёр, оператор, сүрөтчү, үн оператору, сценарий редактору, кино өндүрүшүн уюштуруучу, кинотехникалык боюнча атайын эмгектери бар кино инженерлерди ж. б. бириктирип турат. Кыргызстан кинематографисттер союзу 1962-жылы октябрь айында түзүлгөн. Анын негизги милдети — жогорку көркөмдүктөгү кино чыгармаларынын жаралышына көмөк көрсөтүү. Союзда көркөм кино, кино драматургия, кино сын, киноактёрлор, чыгармачыл жаштар менен иш алып баруу, кино ышкыбоздору, даректүү кино, телекөрсөтүү, дубляж секциялары, Кино үйү иштейт. Союз чыгармачылык конференциялар, жаңы фильмдерге талкуу уюштурат. Союздун жогорку органы — 4—5 жылда бир чакырылуучу съезд. Съезд Союздун Башкармасын шайлайт. Башкарма эки съезд аралыгында иш алып баруу үчүн секретариатты дайындайт. Союздун Башкармасынын төрагалары: Ч. Айтматов, Т. Океев, 2007-жылдан Т. Бапанов. 
Категория:Маданият
Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9